Osaka speel gou klaar met Halep | Netwerk24
17 Maart 2018 11:50
Naomi Osaka Foto: Getty Images
Naomi Osaka van Japan het Saterdagoggend die wêreld se voorste vrouespeler, Simona Halep, sonder veel moeite met 6-3 6-0 geklop om na die eindstryd van die BNP Paribas Ope deur te dring.
Osaka (20) sal in die eindstryd teen Daria Kasatkina te staan kom.
Kasatkina het vroeër vir Venus Williams verslaan.
Halep het al drie haar vorige kragmetings teen Osaka, wat ongekeur is, gewen, maar het 'n eienaardige vertoning, gelaai met ongedwonge foute, gegee. Sy het ook min veggees gewys.
"Dit was nie 'n maklike wedstryd nie," het Osaka ná haar oorwinning gesê. "Ek was die heeltyd baie gestres en ek is net baie bly dat ek die wedstryd gou kon beëindig."
Halep wou nie ná haar nederlaag verskonings soek nie, maar sy voel die lang gewag om op die baan te kom het haar nie gehelp nie.
"Ek het net glad nie die bal gevoel nie. Ek was vandag nie in die wedstryd nie. Ek het aan die begin oukei gespeel, maar het toe net platgeval," het Halep gesê.
"Ek weet nie hoekom nie. Ek het net konsentrasie verloor. Sy was beter as ek. Sy was beter voorbereid en was reg om te speel en die wedstryd te wen. Ek was nie."